C 479/10
FI
Euroopan unionin virallinen lehti
16.12.2022
Torstai 19. toukokuuta 2022
29.
torjuu Moldovan miehitetyn Transnistrian alueen viranomaisten 3. maaliskuuta 2022 antaman julkilausuman, jossa ilmoitettiin konfliktinratkaisuprosessin lopettamisesta ja vaadittiin uudelleen Transnistrian niin kutsutun itsenäisyyden tunnustamista, ja ilmaisee huolensa siitä; toteaa jälleen tukevansa Transnistrian konfliktin kokonaisvaltaista ja rauhanomaista ratkaisemista 5+2-neuvotteluprosessin välityksellä siten, että se perustuu Moldovan suvereniteettiin ja alueelliseen koskemattomuuteen sen kansainvälisesti tunnustettujen rajojen sisällä sekä Transnistrian alueen erityisasemaan elinkelpoisessa Moldovan valtiossa; korostaa, että Transnistrian kysymyksen ratkaisemisessa on kaikissa tapauksissa kunnioitettava Moldovan suvereenia oikeutta valita oma puolustus- ja ulkopoliittinen linjansa; tukee pyrkimyksiä laajentaa pitkälle menevän ja laaja-alaisen vapaakauppasopimuksen ja viisumivapauden edut koskemaan Transnistrian aluetta, mikä mahdollistaisi liikkuvuuden ja alueen kanssa käytävän kaupan merkittävän kasvun; 30. panee merkille, että EU:n rajavalvonnan avustusoperaatiolla Moldovassa ja Ukrainassa on erittäin tärkeä rooli rajaturvallisuuden ja tullijärjestelmien yhdenmukaistamisessa unionin vastaavien menettelyjen kanssa myös järjestäytyneen rikollisuuden ja salakuljetuksen torjunnan kannalta ja pyrittäessä Transnistrian kysymyksen rauhanomaiseen ratkaisemiseen luottamusta lisäävillä toimilla ja valvontaläsnäololla Moldovan ja Ukrainan välisen rajan Transnistrian osassa; kannustaa Moldovan hallitusta edistämään edelleen konfliktien ratkaisemiselle suotuisaa toimintaympäristöä ja tukemaan toimia, joilla lisätään luottamusta ja ihmisten välisiä yhteyksiä konfliktialueiden jakautuneissa yhteisöissä; katsoo, että Transnistrian kysymyksen rakentava ratkaisu tuo vakautta ja vaurautta paitsi Moldovaan niin myös laajemmalle alueelle;
31. kehottaa Moldovaa, Venäjän federaatiota, EU:n jäsenvaltioita ja muita kansainvälisiä kumppaneita yhteistyössä siirtämään pois ja tuhoamaan kaikki Kobasnan ammusvarastossa säilytetyt vanhat Neuvostoliiton aikaiset ampumatarvik­ keet, joita on noin 20 000 tonnia ja jotka ovat vakava uhka Dnestr-joen kummankin rannan ihmisille, sillä ne ovat vanhentuneet jo kauan sitten; on huolissaan Venäjän sotilasjoukkojen Transnistrian alueella toteuttamista useista sotaharjoituksista ja kehottaa Venäjän federaatiota vetämään kokonaan ja ehdoitta sotilasjoukkonsa ja aseensa pois Transnistrian alueelta hallitusti Moldovan viranomaisten toistuvien pyyntöjen mukaisesti ja Moldovan suvereniteettia ja alueellista koskemattomuutta kunnioittaen; 32. ilmaisee syvän huolensa Transnistrian alueen heikentyneestä ihmisoikeustilanteesta, erityisesti tosiasiallista hallintoa ja Venäjän armeijan sijoittamista alueelle arvostelevien henkilöiden vainoamisesta sekä julkisia kokoontumisia ja paikallisten kansalaisjärjestöjen toimintaa koskevista rajoituksista; muistuttaa Venäjän federaatiota sen velvollisuudesta kunnioittaa ihmisoikeuksia Transnistrian alueella, kuten Euroopan ihmisoikeustuomioistuimen useissa tuomioissa on vahvistettu; kehottaa Venäjän viranomaisia panemaan täytäntöön kaikki Euroopan ihmisoikeustuomioistuimen tuomiot, jotka koskevat ihmisoikeuksien ja vapautta ja turvallisuutta koskevan oikeuden loukkauksia Transnistrian alueella;
33. antaa tunnustusta Moldovan viranomaisille tuesta, jota annettiin Transnistrian alueelle covid-19-pandemian yhteydessä, mukaan lukien se, että ne lahjoittivat alueelle 10 prosenttia maan rokotetoimituksista, antoivat koulutusta terveydenhuollon henkilöstölle ja käsittelivät covid-19-testejä;
34. pitää myönteisenä neuvoston päätöstä myöntää Euroopan rauhanrahastosta 7 miljoonaa euroa tukea Moldovan asevoimille lääketieteellisten ja räjähteiden raivaamisessa käytettävien tarvikkeiden hankkimista varten; kehottaa EUH:ta ja neuvostoa edelleen laajentamaan Moldovan kanssa tehtävää yhteistyötä ja tukemaan puolustusalan valmiuksien vahvistamista tämän välineen avustustoimenpiteillä; 35. kannustaa Moldovan viranomaisia hyödyntämään edelleen Euroopan rauhanrahaston mahdollista tukea myöhemmissä vuotuisissa ohjelmissa, jotta voidaan vakauttaa maan valmiuksia torjua kyber- ja hybridiuhkia; kehottaa EU:n toimielimiä ottamaan Moldovan mukaan uusiin yhteistyömuotoihin, jotka koskevat kyberturvallisuutta, hybridiuhkia ja kyberrikollisuuden tutkintaa, myös ottamalla niihin mukaan uuden Euroopan kyberturvallisuuden teollisuus-, teknologiaja tutkimusosaamiskeskuksen;
Oikeusvaltioperiaate ja hyvä hallintotapa
36. toteaa jälleen, että on äärimmäisen tärkeää uudistaa oikeuslaitosta erityisesti vahvistamalla sen riippumattomuutta ja toimivaltaa ja torjua korruptiota; panee merkille viranomaisten haasteen laajuuden ja kannustaa niitä keskittymään vahvistettuihin prioriteetteihin; panee merkille, että presidentti Maia Sandu ja Natalia Gavrilițan hallitus ovat sitoutuneet perustamaan politiikkansa Moldovan perustuslakituomioistuimen ratkaisuihin; kehottaa vauhdittamaan meneillään olevaa oikeuslaitoksen uudistusta, myös panemalla täytäntöön oikeuslaitosta koskevien perustuslain säännösten muutokset, joista Moldovan parlamentti äänesti 23. syyskuuta 2021, sekä panemalla täytäntöön oikeuslaitoksen riippumattomuuden ja koskemattomuuden varmistamista koskevan vuosien 2022–2025 strategian;